Etter 2. verdenskrig var Pininfarina i dialog med flere bilfabrikker, og innledet et samarbeid med Nash Motors. I 1952 var Pininfarina i USA for å presentere modellen Nash Ambassador, som han hadde designet. I tillegg ble sportsbilen Nash-Healey bygget på Pininfarinas fabrikk i Torino i årene 1952 til 1954. På grunn av Nash Motors' markedsføring var dette første gang i historien at designeren bak en bilmodell ble et kjent navn. Avtalene mellom Pininfarina og Nash førte til stor produksjon av Pininfarinas designer, og bidro til at Pininfarina fikk en fot innenfor det amerikanske markedet. Senere, mot slutten av 1980-tallet, designet og produserte Pininfarina også en modell for General Motors, Cadillac Allanté, som ble produsert i USA og satt sammen i Italia.